Samlet set har dette FÆB ingen nettovirkninger for bevillingsniveauet for budgettet for 2016.

–at styrke personalestaben i det europæiske center for bekæmpelse af terrorisme i Europol, med henblik på at dette agentur kan spille en central rolle i bekæmpelsen af terrorisme i EU, navnlig set i lyset af terrorangrebene i Paris den 13. november 2015. Finansieringen af aflønningen af nyt personale (25 yderligere stillinger i stillingsfortegnelsen, fem kontraktansatte og fem udstationerede nationale eksperter) beløber sig til 2,0 mio. EUR, som det foreslås at omfordele fra politiunionsforanstaltninger under Fonden for Intern Sikkerhed.

–at oprette en budgetstruktur for det foreslåede nye instrument til ydelse af nødhjælp i Unionen og stille 100 mio. EUR i forpligtelsesbevillinger til rådighed til dækning af de umiddelbare finansieringsbehov. På dette tidlige tidspunkt på året kan der ikke nemt udpeges alternative muligheder for omfordeling af forpligtelsesbevillinger under udgiftsområde 3. Kommissionen foreslår derfor at finansiere bevillingerne til det nye instrument, som der anmodes om i dette forslag til ændringsbudget, ved hjælp af en tilpasning af den finansiering, der allerede er til rådighed for Asyl-, Migrations- og Integrationsfonden. Det beløb, der foreslås overført fra Asyl-, Migrations- og Integrationsfonden, tager højde for det nye instruments umiddelbare finansieringsbehov, for gennemførelsen af fonden indtil nu og for fondens forventede behov i de kommende måneder. Kommissionen vil nøje overvåge gennemførelsen af budgettet for 2016 og eventuelt foreslå overførsler og/eller ændringsbudgetter for at sikre den nødvendige og rettidige finansiering af både Asyl-, Migrations- og Integrationsfonden og instrumentet for nødhjælp. Der tages således højde for, hvordan behovet for året som helhed udvikler sig

2. Ydelse af nødhjælp i Unionen

Den massive tilstrømning af flygtninge og migranter, som for øjeblikket finder sted til Europa, har skabt en ekstraordinær situation, hvor et betydeligt antal mennesker har behov for akut humanitær bistand, mens en eller flere medlemsstater oplever ikke at have tilstrækkelig organisatorisk kapacitet til at håndtere dette. Kommissionen foreslår at oprette et instrument, der vil gøre det muligt for Unionen at yde finansiel støtte, f.eks. gennem partnerorganisationer, der har mulighed for hurtigt at gennemføre nødhjælpsforanstaltninger til støtte for de medlemsstater, der er mest berørt.

Det nye instrument finansieres under udgiftsområde 3 "Sikkerhed og medborgerskab" i den flerårige finansielle ramme (FFR), nærmere betegnet politikområdet "Migration og Indre Anliggender" (afsnit 18). Det foreslås at oprette et nyt kapitel 18 07 og to nye budgetposter: artikel 18 07 01 til gennemførelsen af de operationelle foranstaltninger og konto 18 01 04 05 til udgifter til administrativ støtte.

Som det fremgår af forslaget til Rådets forordning, anslås finansieringsbehovet for det nye instrument til 300 mio. EUR i forpligtelsesbevillinger i 2016. På samme måde som for humanitær bistand uden for Unionen anvendes der en forfinansieringssats på 80 % på forpligtelserne, med henblik på at kunne dække det cash flow, der kræves for straks at kunne iværksætte tiltag. Det udestående beløb på 20 % udbetales i 2017. Ud af de samlede forpligtelsesbevillinger foreslås det, at 1 % anvendes til at finansiere udgifter til administrativ støtte, der har direkte tilknytning til gennemførelsen.

Med dette forslag til ændringsbudget foreslår Kommissionen at stille en første tranche på 100 mio. EUR i forpligtelsesbevillinger til rådighed til dækning af instrumentets umiddelbare finansieringsbehov og efterfølgende afvente en nærmere behovsvurdering for året som helhed. Kommissionen vil gøre brug af overgangsforanstaltninger for at opfylde de umiddelbare behov, indtil instrumentet og det foreslåede ændringsbudget træder i kraft.

I det godkendte budget for 2016 er der ingen margin til rådighed under udgiftsloftet for udgiftsområde 3, for så vidt angår forpligtelsesbevillinger, og alle disponible trancher under fleksibilitetsinstrumentet er opbrugt. En nettoforøgelse af forpligtelsesbevillingerne under dette udgiftsområde ville derfor kræve anvendelse af margenen til uforudsete udgifter, for så vidt angår forpligtelser. Eftersom forordningen om FFR fastsætter margenen til uforudsete udgifter som et instrument, der kan anvendes som sidste udvej, finder Kommissionen, at det er for tidligt at fremsætte en sådan anmodning.

Kommissionen foreslår derfor at finansiere 100 mio. EUR af de bevillinger, der anmodes om til det nye instrument, ved hjælp af en tilpasning af den finansiering, der allerede er til rådighed for Asyl-, Migrations- og Integrationsfonden, idet der tages højde for gennemførelsen af fonden indtil nu og for fondens forventede behov i de kommende måneder. På dette tidlige tidspunkt på året er der ikke alternative muligheder for omfordeling under udgiftsområde 3, og en væsentlig andel bevillingerne til Asyl-, Migrations- og Integrationsfonden forpligtes først senere på året. I betragtning af at det haster med at finde finansiering til det nye instrument for nødhjælp, foreslås det at anvende 100 mio. EUR af disse bevillinger og løbende revurdere Asyl-, Migrations- og Integrationsfondens behov. Om nødvendigt kan der overføres bevillinger fra andre budgetposter og/eller fremsættes forslag om at stille dem til rådighed i form af et nyt FÆB.

Tabellen viser de foreslåede ændringer under udgiftsområde 3:

Budgetpost Betegnelse Forpligtelsesbevillinger Betalingsbevillinger 18 03 01 01 Styrkelse og udvikling af det fælles europæiske asylsystem og fremme af solidaritet og ansvarsdeling mellem medlemsstaterne -100 000 000 -80 200 000 18 07 01 Nødhjælp i Unionen 99 000 000 79 200 000 18 01 04 05 Udgifter til støttefunktioner til nødhjælp i Unionen 1 000 000 1 000 000

3. Styrkelse af personalestaben i det europæiske center for bekæmpelse af terrorisme i Europol

I 2015 viste det sig at være nødvendigt for EU at styrke personalestaben i Europol (samt i Frontex og EASO) betydeligt som en direkte konsekvens af flygtningekrisen. Hvad angik Europol, blev der med henblik herpå anmodet om og godkendt 33 yderligere stillinger i stillingsfortegnelsen for budgettet for 2015 og 2016, med det formål at ødelægge menneskehandlernes netværk og yderligere øge bestræbelserne på at opspore og anmode om fjernelse af internetindhold, der anvendes af menneskehandlere for at tiltrække migranter og flygtninge. Agenturet har været hurtig til at iværksætte rekrutteringen af nyt personale: hvis man medtager ansættelsestilbud, der var fremsendt til udvalgte ansøgere, var alle godkendte stillinger i stillingsfortegnelsen for 2016 (480 stillinger i alt) besat med udgangen af januar 2016.

Forligsudvalget nåede til enighed om budgettet for 2016 (inkl. svaret på flygtningekrisen som foreslået i ændringsskrivelse nr. 2/2016) om aftenen den 13. november 2015, samtidig med at terrorangrebene i Paris fandt sted. Det europæiske center for bekæmpelse af terrorisme under Europol blev oprettet den 1. januar 2016. Centret forventes at blive samlingspunkt for bekæmpelse af terrorisme i EU og bidrage til en koordineret indsats i forbindelse med igangværende og forventede terrortrusler og -angreb. Centret skal støtte medlemsstaterne og bidrage med operationel og analytisk bistand i forbindelse med efterforskning af terroraktiviteter og samarbejde med internationale partnere.

I lyset af de seneste terrorangreb er mængden af oplysninger, som medlemsstaterne fremsender til Europol, og antallet af anmodninger fra medlemsstaterne om støtte fra Europol steget markant, hvilket medfører en væsentligt øget arbejdsbyrde i agenturet. Forud for oprettelsen af det europæiske center for bekæmpelse af terrorisme havde Europol allerede gjort en stor indsats for at omfordele 37 midlertidigt ansatte, to kontraktansatte og fem udstationerede nationale eksperter til bekæmpelse af terrorisme. Agenturet vil imidlertid få brug for yderligere ressourcer for fuldt ud at kunne udføre sin afgørende rolle i bekæmpelsen af terrorisme på EU-plan. Derfor anmoder Kommissionen om yderligere 25 stillinger i stillingsfortegnelsen, fem kontraktansatte og fem udstationerede nationale eksperter, hvoraf der er tale om 20 midlertidigt ansatte og fem udstationerede nationale eksperter, der skal styrke den operative indsats, samt fem midlertidigt ansatte og fem kontraktansatte til IKT-support.

De dertil knyttede yderligere bevillinger til aflønning af nyt personale (2,0 mio. EUR) er beregnet på grundlag af et gennemsnit for seks måneders tilstedeværelse i 2016. Finansieringen foreslås omfordelt fra konto 18 02 01 02 "Forebyggelse og bekæmpelse af tværnational organiseret kriminalitet og bedre forvaltning af sikkerhedsrelaterede risici og kriser", idet en række udbudsforanstaltninger, der oprindeligt var planlagt for arbejdsprogrammet for 2016 vil kunne sendes i udbud med bevillinger for arbejdsprogrammet for 2015.

Budgetpost Betegnelse Forpligtelsesbevillinger Betalingsbevillinger 18 02 01 02 Forebyggelse og bekæmpelse af tværnational organiseret kriminalitet og bedre forvaltning af sikkerhedsrelaterede risici og kriser -2 000 000 -2 000 000 18 02 04 Den Europæiske Politienhed (Europol) 2 000 000 2 000 000

Europols reviderede stillingsfortegnelse for 2016 er opført i budgetbilaget.